በመኪና አደጋ የሰዎች ህይዎት አለፈ
በደጀን ዙሪያ ወረዳ በደረሰ የመኪና አደጋ የሰዎች ህይዎት ማለፉን ፖሊስ አስታወቀ።አደጋው የደረሰው በአማራ ክልል ምስራቅ ጎጃም ዞን ደጀን ዙሪያ ወረዳ ዘመትን በተባለች ቀበሌ ጠዋት 12፡00 ላይ ነው።ዛሬ ጠዋት የዩኒቨርሲቲ ተማሪዎችን አሳፍሮ ከደብረ ታቦር ወደ አዲስ አበባ በመጓዝ ላይ የነበረ የህዝብ ማመላለሻ ተሽከርካሪ ከቆመ ሲኖ ትራክ ጋር በመጋጨቱ ነው አደጋው የተከሰተው። በዚህም የሁለት ተማሪዎች ህይዎት ወዲያውኑ አልፏል።የምስራቅ ጎጃም ዞን ፖሊስ መምሪያ የሕዝብ ግንኙነት ባለሙያ ኢንስፔክተር ጎበዜ ይርሳው ለአብመድ እንደተናገሩት ቁጥራቸው በውል ያልታወቁ ተጎጅዎች ወደ ደጀን እና ደብረ ማርቆስ ሆስፒታሎች ተወስደው እገዛ እየተደረገላቸው ነው።ይህ ዘገባ እስከተጠናቀረበት ጊዜ ድረስ አሽከርካሪው በቁጥጥር ሥር አልዋለም ሲል አብመድ ዘግቧል፡